**Zápis zo zasadnutia pracovnej skupiny 10. 09. 2020**

Dňa 10. 09. 2020 sa na Ministerstve vnútra Slovenskej republiky (ďalej len „ministerstvo vnútra“) uskutočnilo prvé zasadnutie pracovnej skupiny zriadenej za účelom vypracovania analýzy bezpečnostných rizík elektronického hlasovania vo voľbách do Národnej rady Slovenskej republiky zo zahraničia a posúdenia vhodnosti zjednodušenia uplatnenia volebného práva občanmi Slovenskej republiky, ktorí sa v čase volieb nachádzajú mimo územia Slovenskej republiky.

Zasadnutie pracovnej skupiny otvoril štátny tajomník Ministerstva vnútra Slovenskej republiky **Mgr. Ján Lazar**, ktorý privítal členov pracovnej skupiny a ocenil záujem o riešenie témy elektronizácie volebných procesov.

Štátny tajomník ministerstva vnútra následne udelil slovo riaditeľke odboru volieb, referenda a politických strán sekcie verejnej správy ministerstva vnútra **Ing. Eve Chmelovej**, ktorá odprezentovala doteraz nadobudnuté poznatky o elektronickom hlasovaní vo voľbách, skúsenosti týkajúce sa voľby zo zahraničia a tiež základné východiská, otázky, riziká a problémy elektronizácie volebných procesov, ktoré je podľa ministerstva vnútra potrebné vyriešiť ešte pred prípadným zavedením elektronického hlasovania. Poukázala na potrebu postupnej elektronizácie procesov, ktorá by v prvej fáze spočívala v zjednodušení hlasovania zo zahraničia elektronizáciou podávania žiadostí o voľbu zo zahraničia vytvorením štátnej aplikácie a tiež v možnosti elektronického zasielania zápisníc o priebehu a výsledku hlasovania.

 Následne štátny tajomník ministerstva vnútra udelil slovo členom pracovnej skupiny a vyzval ich na to, aby predostreli svoje návrhy.

 Štátny tajomník Ministerstva zahraničných vecí a európskych záležitostí Slovenskej republiky **doc. PhDr. Martin Klus, PhD. MBA.** uviedol, že ministerstvo je pripravené sa aktívne zapojiť do volebného procesu pre voľbu zo zahraničia, a to troma možnými spôsobmi. Ako prvý spôsob navrhol zapojenie zastupiteľstiev na účely zasielania a preberania poštových zásielok s volebnými dokumentmi občanov Slovenskej republiky, ktorí sa v čase volieb nachádzajú v zahraničí. Ako ďalšiu možnosť štátny tajomník uviedol organizáciu volieb priamo na zastupiteľstvách, kam by voliči – občania SR mohli prísť voliť osobne. Tento spôsob voľby však naráža na viaceré komplikácie, a to problematické kreovanie volebných komisií, rôzne časové pásma, v ktorých sa jednotlivé zastupiteľstvá nachádzajú a pod. Treťou možnosťou by mohlo byť umiestnenie elektronických volebných kioskov na zastupiteľstvách. Štátny tajomník však v tejto súvislosti upozornil na pomerne nízky počet zastupiteľstiev (70) Slovenskej republiky vo svete, a teda akékoľvek zapojenie zastupiteľstiev do volebného procesu by jednoznačne mohlo byť iba doplnkovou možnosťou k iným formám hlasovania zo zahraničia.

Štátny tajomník ďalej uviedol, že zavedenie elektronického hlasovania by mohlo mať za následok nárast volebnej korupcie, resp., jej zjednodušenie. Taktiež uviedol, že aj skúsenosti z iných krajín sveta sú jednoznačné, a to najmä v súvislosti so stále nevyriešeným problémom bezpečnosti elektronického hlasovania. Na záver svojho vystúpenia štátny tajomník uviedol, že elektronizácia volebných procesov je potrebná, avšak v prvom rade treba vyriešiť základné východiská elektronizácie, ako sú napríklad tzv. „biele miesta“ na území Slovenskej republiky.

 Následne sa ujal slova štátny tajomník Ministerstva spravodlivosti Slovenskej republiky **Mgr. Michal Luciak**, ktorý uviedol, že nie je zástancom zavedenia elektronického hlasovania vo voľbách, predovšetkým z dôvodu nezrozumiteľnosti takéhoto spôsobu hlasovania pre voliča a z nej vyplývajúcej nedôvery v celý volebný proces. V tejto súvislosti štátny tajomník poukázal na judikát nemeckého ústavného súdu, ktorý jasne uviedol, že každá časť volebného procesu musí byť jasná a zrozumiteľná každému voličovi bez potreby špeciálneho vzdelania. Štátny tajomník taktiež upozornil aj na zlý stav informačných systémov štátu a z toho vyplývajúce komplikácie pri prípadnom zavádzaní elektronického hlasovania. V nadväznosti na uvedené je podľa jeho názoru nevyhnutné sa sústrediť na zmeny vo volebnom procese, ktoré sú momentálne vykonateľné, a to najmä zjednodušenie a zlepšenie voľby poštou, umožnenie voliť poštou aj pre občanov SR, ktorí sa síce nachádzajú na území Slovenskej republiky, avšak mimo svojho trvalého pobytu, rozšírenie možnosti voľby poštou aj pre voľby prezidenta Slovenskej republiky a voľby do Európskeho parlamentu, centralizáciu agendy voľby poštou na ministerstvo vnútra a pod. Na záver svojho vystúpenia štátny tajomník upozornil aj na potrebu riešenia problémov pri kreovaní volebných komisií.

Následne sa do diskusie zapojil aj predseda Štátnej komisie pre voľby a kontrolu financovania politických strán **prof. JUDr. Ladislav Orosz, CSc.**, ktorý poskytol na problematiku elektronického hlasovania vo voľbách predovšetkým ústavnoprávny pohľad. Medzi ústavnými právnikmi možno pozorovať dva prístupy, a to konzervatívny, podľa ktorého je elektronické hlasovanie vo voľbách neústavné, a teda neprípustné, a prístup liberálny, podľa ktorého je postupné zavádzanie elektronického hlasovania prípustné. Nevyhnutnou úlohou štátu je v každom prípade a pri každom spôsobe hlasovania zabezpečiť podmienky, aby boli všetky ústavné princípy hlasovania vo voľbách dodržané. Podľa predsedu štátnej komisie je najväčším nedostatkom platnej právnej úpravy volieb nemožnosť voliť prezidenta Slovenskej republiky zo zahraničia. Predseda štátnej komisie uviedol, že hlasovanie zo zahraničia je v zásade možné riešiť štyrmi spôsobmi, a to voľbou poštou, prostredníctvom internetu, prostredníctvom splnomocnenca a hlasovaním na zastupiteľstvách, pričom posledné dve možnosti nepovažuje za najvhodnejšie (možnosť voliť na zastupiteľstvách by mohla byť prijateľná ako doplnková možnosť k iným spôsobom hlasovania, problémom je však nízky počet zastupiteľstiev). Podľa predsedu štátnej komisie majú však aj prvé dva spomenuté spôsoby voľby svoje riziká, a to najmä z hľadiska zabezpečenia tajnosti a rovnosti hlasovania. Na záver predseda štátnej komisie uviedol, že pri elektronickom hlasovaní vo voľbách stále prevažujú riziká nad prínosmi a v prvom rade je potrebné zefektívniť proces voľby poštou a vytvoriť podmienky na postupnú elektronizáciu volebných procesov, najmä vyriešenie tzv. „bielych miest“ a zavedenie jednotného elektronického zoznamu voličov.

 Štátny tajomník ministerstva následne udelil slovo pánovi **Lukášovi Reichovi**, zástupcovi občianskeho združenia Srdcom doma, ktorý uviedol, že snahou ich občianskeho združenia je zlepšenie možností voliť pre občanov SR, ktorí sa nachádzajú v zahraničí, a to najmä rozšírením možnosti voliť poštou aj pre voľby prezidenta Slovenskej republiky a pre voľby do Európskeho parlamentu. Pán Reich tiež upozornil na to, že v súčasnosti je možné požiadať o voľbu poštou prostredníctvom e-mailu, čo môže byť zneužité a ako riešenie navrhol žiadanie o voľbu poštou prostredníctvom elektronických občianskych preukazov (eID). Na záver pán Reich uviedol, že občianske združenie Srdcom doma by podporilo vytvorenie aplikácie, ktorá by zjednodušila voľbu zo zahraničia, pričom by sa mohli využiť aj pomoc odbornej verejnosti, napr. zorganizovaním tzv. „hackathonu“.

Ako ďalší sa ujal slova zástupca riaditeľa Národného centra kybernetickej bezpečnosti SK-CERT Národného bezpečnostného úradu **Ing. Milan Pikula**, ktorý uviedol, že je skôr zástancom postupnej elektronizácie volebných procesov ako zavedenia samotného elektronického hlasovania vo voľbách. Za veľké negatívum považuje najmä stále nevyriešený problém so zabezpečením tajnosti hlasovania pri elektronickom hlasovaní a riziko ťažkého vysvetľovania elektronických procesov voličovi, s čím je nevyhnutne spojená znížená dôvera voliča vo volebný proces ako taký. Zástupca riaditeľa SK-CERT taktiež upozornil na zvýšené riziko zásahu do volieb pri elektronickom hlasovaní, pričom na zásadné ovplyvnenie výsledku volieb stačí zmeniť alebo odstrániť niekoľko tisíc hlasov. V tejto súvislosti taktiež upozornil aj na problémy s elektronickým volebnými zariadeniami (kioskami), ktoré sú vysoko rizikové z hľadiska ich zabezpečenia. Na záver zástupca riaditeľa SK-CERT uviedol, že v prípade vývoja aplikácie pre zjednodušenie voľby poštou zo zahraničia by mohlo byť vhodné aj využitie portálu slovensko.sk.

 Zástupca občianskeho združenia Slovensko.Digital pán **Ján Suchal** uviedol, že ako občianske združenie nepodporujú zavedenie elektronického hlasovania vo voľbách, keďže z technického hľadiska ide o nevyriešenú tému, a to najmä z pohľadu bezpečnosti volebného procesu. Pán Suchal taktiež uviedol, že nevidí ani praktický cieľ zavedenia elektronického hlasovania, keďže takýto spôsob hlasovania nemá za následok ani zvýšenie účasti voličov na voľbách a ani úsporu finančných prostriedkov. Občianske združenie však vníma problémy, ktoré sa vyskytujú napríklad pri voľbe poštou a vo všeobecnosti je za postupnú elektronizáciu volebných procesov. V prípade vývoja aplikácie na podávanie žiadostí o voľbu poštou je nevyhnutné myslieť aj na žiadosti o vydávanie hlasovacích preukazov. Pán Suchal taktiež upozornil na to, že aj v prípade vytvorenia štátnej aplikácie, by mali byť vytvorené podmienky na umožnenie vytvárania konkurenčných aplikácií tretími stranami. Využitie elektronických občianskych preukazov (eID) a portálu slovensko.sk na zasielanie žiadostí o voľbu poštou a o vydanie hlasovacieho preukazu vidí ako problematické a nevhodné vzhľadom na malú využívanosť eID a nespoľahlivosť portálu slovensko.sk. Podľa zástupcu občianskeho združenia je tiež nevyhnutné zvážiť, či je vôbec potrebné vytvorenie takejto aplikácie. Občianske združenie taktiež podporuje rozšírenie možnosti hlasovania zo zahraničia aj pre voľby prezidenta Slovenskej republiky a do Európskeho parlamentu. V súvislosti s centralizáciou vybavovania voľby poštou na ministerstvo vnútra, považoval za potrebné upozorniť na riziká spojené s bezpečnosťou uložených doručených zásielok s hlasovacími lístkami voličov na jednom mieste. Zástupca občianskeho združenia Slovensko.Digital na záver uviedol, že je tiež potrebné sa zaoberať problémami vo volebných komisiách, ktoré nastávajú pri zisťovaní výsledkov volieb, najmä pri sčítavaní preferenčných hlasov.

Následne sa vyjadril aj zástupca Štatistického úradu Slovenskej republiky **Ing. Jozef Brinda**, ktorý uviedol, že je tiež zástancom elektronizácie volebných procesov, ale je potrebné začínať od základov, pričom elektronické hlasovanie vo voľbách je až nadstavba, ktorá by mala byť riešená až v budúcnosti. Taktiež by sa nemalo zabúdať na to, že veľa procesov je už elektronizovaných, ale málo sa využívajú. Je preto potrebné využívať tieto procesy a zdokonaľovať ich a postupne elektronizovať ďalšie, pričom v prvom rade je potrebné vytvoriť jednotný elektronický zoznam voličov a dokončiť zavádzanie doručovanie elektronických zápisníc o výsledku volieb. Na záver Ing. Brinda uviedol, že aj v zahraničí prinieslo práve hľadanie internetových riešení zdokonalenie a zavedenie iných volebných procesov, a to spôsob hlasovania v predstihu, na zastupiteľstvách a pod.

 Zástupca občianskeho združenia Slovenský inštitút pre bezpečnostnú politiku pán **Peter Köles** uviedol, že zavedenie elektronického hlasovania vo voľbách je beh na dlhú trať a nesie so sebou veľa rizík, ako je nedostatočná bezpečnosť, integrita volebného procesu, dostupnosť pre voličov a pod. Z tohto dôvodu je potrebné sa v súčasnosti sústrediť na postupné menšie kroky a rozšíriť možnosť hlasovať zo zahraničia poštou aj pre voľby prezidenta SR a do Európskeho parlamentu, investovať do technického riešenia tzv. „bielych miest“ na území Slovenskej republiky, využiť možnosti ministerstva zahraničných vecí vo volebnom procese a celkové skvalitňovanie podporných procesov. Občianske združenie taktiež podporuje aj vývoj aplikácie pre žiadosti o voľbu poštou pre voličov v zahraničí, a to samotným ministerstvom vnútra.

 Následne sa do diskusie zapojil aj zástupca Právnickej fakulty Univerzity Komenského v Bratislave **doc. JUDr. Marek Domin, PhD.**, ktorý uviedol, že z ústavnoprávneho hľadiska je nevyhnutné rozšíriť možnosť voliť zo zahraničia aj pre voľby prezidenta Slovenskej republiky a do Európskeho parlamentu. Taktiež vyjadril podporu posilňovaniu voľby poštou a zlepšovaniu podporných procesov, pričom by nezavrhoval ani diskusiu o hlasovaní prostredníctvom splnomocnenca, nakoľko je potrebné sa aspoň zaoberať plusmi a mínusmi tohto spôsobu hlasovania.

 Zástupca Ministerstva investícií, regionálneho rozvoja a informatizácie **Mgr. Martin Thurzo** upozornil na zlý stav zabezpečenia štátnych systémov a z toho plynúce riziká pri prípadnom zavádzaní elektronického hlasovania. Taktiež sa priklonil k zefektívneniu už existujúcich procesov, najmä voľby poštou. Na záver tiež Mgr. Thurzo upozornil na skutočnosť, že elektronické občianske preukazy (eID) sú veľmi málo využívané, a preto by neodporúčal ich zavedenie do volebného procesu.

 Štátny tajomník Mgr. Lazar následne požiadal Mgr. Thurza, aby Ministerstvo investícií, regionálneho rozvoja a informatizácie poskytlo pracovnej skupine informácie o tom, ako plánuje zabezpečiť elimináciu tzv. „bielych miest“.

 Ako posledný z členov pracovnej skupiny vystúpil zástupca Ústavu informatiky Slovenskej akadémie vied **Ing. Zoltán Balogh, PhD.**, ktorý taktiež uviedol, že technický stav štátnych systémov, nie je dobrý, s čím by pri prípadnom zavádzaní elektronického hlasovania bolo spojené vysoké bezpečnostné riziko. Zavádzanie elektronického hlasovania vo voľbách je dlhodobý proces, pričom je potrebné inšpirovať sa švajčiarskym modelom a realizovať ho menšími krokmi – pilotnými projektmi, ako napríklad realizácia miestneho referenda vo vybranej obci prostredníctvom elektronického hlasovania. Taktiež je potrebné sa zamerať najmä na výskumné hľadisko elektronizácie hlasovanie vo voľbách, skúmanie využitia blockchainu a pod.

Na záver zasadnutia štátny tajomník ministerstva vnútra Mgr. Ján Lazar poďakoval všetkým zúčastneným, požiadal členov pracovnej skupiny o doručenie ich návrhov písomne za účelom ich spracovania a následne zasadnutie pracovnej skupiny ukončil.

Zapísal: Mgr. Martin Gajdoš